ออมสินจูงใจลูกค้า พร้อมเพย์ลุ้นรางวัล
ออมสินจัดหนักจูงใจลูกค้าลงทะเบียนพร้อมเพย์ ลุ้นรางวัลที่ 1 สลากออมทรัพย์ตลอดปี 2559
4 ก.ค. 2559

ออมสินจัดหนักจูงใจลูกค้าลงทะเบียนพร้อมเพย์ ลุ้นรางวัลที่ 1 สลากออมทรัพย์ตลอดปี 2559
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินมีความพร้อมเปิดรับลงทะเบียนพร้อมเพย์ และการลงทะเบียนผู้มีรายได้น้อยในวันที่ 15 ก.ค. 2559 ในส่วนการลงทะเบียนพร้อมเพย์ได้เปิดให้ประชาชนมาลงทะเบียนเพื่อผูกบัญชีผ่านระบบออนไลน์ตั้งแต่วันที่ 1 ก.ค.ที่ผ่านมา ซึ่งข้อมูลของผู้ที่มาลงทะเบียนไว้กับธนาคารออมสินนั้นจะมีการเก็บรวบรวมไว้ในระบบก่อนส่งเข้าระบบกลางของรัฐในวันที่ 15 ก.ค.นี้
ทั้งนี้ ธนาคารออมสินจะจูงใจให้มีผู้มาลงทะเบียนพร้อมเพย์กับธนาคาร มีสิทธิลุ้นรับเงินสดรางวัลที่ 1 เช่นเดียวกับการออกรางวัลที่ 1 ของสลากออมสิน หากการออกรางวัลประจำเดือนนั้นๆ ตรงกับหมายเลข 7 หลักสุดท้ายของบัตรประชาชนหรือหมายเลขโทรศัพท์ของผู้ลงทะเบียนที่มาลงทะเบียนพร้อมเพย์ โดยจะเริ่มจับรางวัลงวดแรกในวันที่ 16 ส.ค.นี้ต่อเนื่องไปจนถึงสิ้นปี 2559
นายชาติชาย กล่าวว่า ธนาคารออมสินมีบัญชีออมทรัพย์กับธนาคารออมสินกว่า 20 ล้านบัญชี คาดว่าจะเข้ามาลงทะเบียนภายในปีนี้อย่างน้อย 2-3 ล้านราย 
สำหรับการลงทะเบียนผู้มีรายได้น้อยที่เริ่มลงทะเบียนในวันที่ 15 ก.ค. 2559 นั้น ธนาคารออมสินจะเปิดให้ประชาชนที่จะเข้ามาลงทะเบียนกรอกข้อมูลส่วนตัวและข้อมูลฐานรายได้ที่เป็นจริง จากนั้นจะส่งข้อมูลดังกล่าวให้กับกระทรวงการคลังเป็นผู้คัดกรองคุณสมบัติผู้ที่จะได้รับสวัสดิการผู้มีรายได้น้อยจากรัฐบาล เบื้องต้นกระทรวงการคลังจะคัดกรองจากข้อมูลฐานรายได้จากกรมสรรพากรว่ามีรายได้ต่อปีต้องไม่เกิน 1 แสนบาท/ปี ถึงจะเข้าเกณฑ์ในการลงทะเบียนผู้มีรายได้น้อย จากนั้นเมื่อคุณสมบัติผ่านแล้ว ประชาชนจะได้รับสวัสดิการต่างๆ ทันทีหากรัฐมีการออกมาตรการช่วยเหลือใดๆ ออกมา
สำหรับคุณสมบัติผู้ที่จะลงทะเบียนผู้มีรายได้น้อย จะต้องมีรายได้ต่อปีไม่เกิน 1 แสนบาท อายุตั้งแต่ 18 ปีขึ้นไป และมีสัญชาติไทย เดินทางไปลงทะเบียนกับสถาบันการเงินของรัฐ 3 แห่งประกอบด้วย ธ.ก.ส. ออมสิน กรุงไทย